ทุกแบงก์ขึ้นดอก 2ขาในสัปดาห์นี้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ธปท.คาดดอกเบี้ยเงินกู้และเงินฝากของธนาคารพาณิชย์ที่ยังไม่ปรับขึ้น น่าจะปรับตามได้ครบทุกแห่ง ภายในสัปดาห์หน้า 
นายสรสิทธิ์ สุนทรเกศ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) เปิดเผยว่า ธนาคารพาณิชย์ในส่วนที่เหลือที่ยังไม่ขึ้นดอกเบี้ยเงินกู้และเงินฝาก ตามทิศทางดอกเบี้ยขาขึ้น หลังคณะกรรมการนโยบายการเงิน (กนง.) ปรับขึ้นดอกเบี้ยนโยบาย 0.25% เพิ่มเป็น 1.5% น่าจะมีการประกาศปรับดอกเบี้ยขึ้นครบทุกแห่งภายในสัปดาห์หน้า
“ธนาคารขนาดใหญ่แจ้งปรับดอกเบี้ยขึ้นมาที่เราแล้ว มีธนาคารใหญ่ 4 แห่งแจ้งขึ้นทั้งดอกเบี้ยเงินฝากและเงินกู้ และมีธนาคารอีก 4 แห่งแจ้งปรับขึ้นเฉพาะเงินฝาก ดังนั้นจึงเชื่อว่าธนาคารที่เหลือที่ยังไม่ปรับ คงรอดูท่าทีของธนาคารใหญ่ว่าจะปรับขึ้นระดับใด แล้วค่อยทยอยปรับตามธนาคารใหญ่ และตามดอกเบี้ยนโยบาย คงจะไม่เกินสัปดาห์หน้าคงขึ้นได้ครบทุกแห่ง” นายสรสิทธิ์ กล่าว
นายสรสิทธิ์ กล่าวว่า แม้ว่าอัตราดอกเบี้ยจะเป็นขาขึ้นแต่ก็ยังมั่นใจว่าสินเชื่อจะสามารถขยายตัวได้ดีขึ้นกว่าช่วงครึ่งปีแรก ตามการฟื้นตัวของภาวะเศรษฐกิจ เนื่องจากในช่วงที่เศรษฐกิจขยายตัวดีความต้องการจับจ่ายซื้อสินค้าของประชาชนก็มีมากขึ้น ทำให้นักลงทุนมีความมั่นใจในการลงทุนเพิ่ม 
ทั้งนี้ มีธนาคารพาณิชย์ไทยที่แจ้งการประกาศปรับขึ้นดอกเบี้ยเงินฝากและเงินกู้ต่อ ธปท. ไปแล้ว 4 แห่ง คือ ธนาคารกรุงเทพ ธนาคาร กรุงไทย ธนาคารกสิกรไทย และธนาคารกรุงศรีอยุธยา ประกาศขึ้นดอกเบี้ยเงินฝากและเงินกู้ มีผลตั้งแต่วันที่ 20 ก.ค.นี้ โดยดอกเบี้ยเงินฝากออมทรัพย์อยู่ที่ 0.50% 
เงินฝากประจำ 3 เดือนจาก 0.75% เพิ่มเป็น 0.875% 6 เดือนเพิ่มจาก 0.75% เป็น 1.10% 12 เดือน วงเงินน้อยกว่า 5 ล้านบาท วงเงินตั้งแต่ 5 ล้านบาทขึ้นไป 0.75% วงเงินน้อยกว่า 5 ล้านบาท 1.10% เกิน 5 ล้านบาท 1.20%
สำหรับเงินฝาก 24 เดือนเพิ่มจาก 1.50% เป็น 1.75% 36 เดือนเพิ่มจาก 1.75% เป็น 2.00% 48 เดือนเพิ่มจาก 2.00% เป็น 2.25%
อัตราดอกเบี้ยเงินกู้ MLR จาก 6.250% เป็น 6.375% MOR จาก 6.750% เป็น 6.875% MRR จาก6.750% เป็น 6.875%
นอกจากนี้ ยังมีธนาคารพาณิชย์อีก 4 แห่งที่ประกาศขึ้นดอกเบี้ยเงินฝากขาเดียว คือ ธนาคารไทยพาณิชย์ ธนาคารเกียรตินาคิน ธนาคารไทยเครดิต และธนาคารซีไอเอ็มบี โดยปรับขึ้นดอกเบี้ยเงินฝากเฉลี่ยที่ 0.100.55% 
อย่างไรก็ตาม จากธนาคารพาณิชย์ไทยทั้งหมด 14 แห่ง มีสำหรับธนาคารที่ยังไม่มีการปรับดอกเบี้ยเลยคือ ธนาคารทหารไทย ทิสโก้ ธนชาต นครหลวงไทย ยูโอบี สแตนดาร์ดชาร์เตอร์ด (ไทย) และไอซีบีซี (ไทย)